হীরক রাজার দেশে বুলি ছিল— জানার কোনো শেষ নাই, জানার চেষ্টা বৃথা তাই। সত্যি বলতে, জানার কোনো শেষ নেই। যতই জানবেন ততই বুঝবেন— আসলে এখনো অনেক কিছুই জানেন না। তাই বলে হীরক রাজার মতো বুলি আওড়ালে চলবে না। জানার চেষ্টা বৃথা নাও যেতে পারে। যে কারণে শতাব্দী থেকে শতাব্দী মানুষ নারীর মন বোঝার চেষ্টা করে যাচ্ছে। কিন্তু শেষ খবর পাওয়া পর্যন্ত আশাব্যঞ্জক কিছু পাওয়া যায়নি, মানে বোঝা যায়নি আরকি। নারীর মন পাওয়া বলতে নারীর ভালোবাসা পাওয়াকেই বোঝায়। এই ভালোবাসা পেতে কত মানুষ কত কাণ্ড-কারখানাই না করেছেন। চণ্ডীদাস বারো বছর বড়শি ধরে ছিলেন— শিরির জন্য ফরহাদ, লাইলীর জন্য মজনু কি-না ঘটিয়েছেন! এই যে ভালোবাসা, ভালোবাসা নিয়ে এত চেঁচামেচি তা রবিঠাকুরের কানেও গিয়েছে। তিনিও উত্তর না দিয়ে উল্টো প্রশ্ন করেছেন— সখী, ভালোবাসা কারে কয়? কী বিপদ!